J E G Y Z Ő K Ö N Y V

1. *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2022. január 12-i rendkívüli nyílt üléséről***

Határozat: 1-6/2022 (I.12.)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2022. január 12-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőKósi Eszter IrodavezetőMolnár Dániel, a Polgármesteri Kabinetiroda vezetőjeKörmendy-Szalai Mónika Irodavezető Tubolyné Balázs Nóra Irodavezető |

Bebes István polgármester köszönti a Képviselő-testület tagjait, megállapítja, hogy a Képviselő-testület 12 fővel jelen van, az határozatképes, az ülést 8 órakor megnyitja.

A Képviselő-testület a javaslatot 12 igen szavazattal elfogadja, és a következő napirendet hagyja jóvá:

N A P I R E N D

Nyilvános ülés keretében:

1. Polgármester és Alpolgármester illetményének megállapítása

 Előterjesztő: **Bebes István** polgármester

1. Javadalmazási Szabályzat jóváhagyása

Előterjesztő: **Bebes István** polgármester

1. Támogatási kérelem benyújtása az „Élhető települések” tárgyú TOP\_PLUSZ-.1.2.1-21 kódszámú pályázati felhívásra

Előterjesztő: **Bebes István** polgármester

1. Támogatási kérelem benyújtása a TOP\_PLUSZ-.1.2.1-21 azonosító számú **Élhető települések** című pályázati felhívásra

Előterjesztő: **Bebes István** polgármester

1. Óvodafejlesztésre pályázat benyújtása

Előterjesztő: **Bebes István** polgármester

**N A P I R E N D:**

**1./ Polgármester és Alpolgármester illetményének megállapítása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester átadja a szót Dr. Szabó Barna Bizottsági Elnöknek.

Dr. Szabó Barna képviselő-testületi tag elmondja, hogy az első napirendi pontnak ő az előterjesztője. 2022. január 1-től módosult a törvényi szabályozás a polgármester, illetve az alpolgármester illetményének megállapításával kapcsolatban. A törvény szerint a polgármester esetében mérlegelésre nincs lehetőség, az alpolgármester esetében van. Az előterjesztés felső részében elírás történt az alpolgármester illetményének felső határával kapcsolatban. A határozati javaslat 2. pontjában az összeg azonban helyes. A két határozati javaslatot külön szavazásra bocsátja, kérdezi, hogy van-e kérdés, észrevétel.

Kérdés, észrevétel hiányában Körmend Város Önkormányzata Képviselő-testülete a javaslatot 11 igen szavazattal – Bebes István polgármester nem vett részt a szavazáson - elfogadja, és a következő határozatot hozza:

**1****/2022. (I.12.) önkormányzati határozat**

Körmend Város Önkormányzata Képviselő-testülete 2022. január 1-étől kezdődően a Polgármester illetményét -a Magyarország helyi önkormányzatairól szóló 2011. évi CLXXXIX. törvény 71.§ (4) bekezdés f) pontja alapján 975.000 Ft. összegben állapítja meg. A Polgármester illetményének 15%-ában meghatározott összegű költségtérítésre jogosult, amely összegét a Képviselő-testület így 146.250 Ft. összegben hagyja jóvá 2022. január 1-étől kezdődően.

Dr. Szabó Barna képviselő kéri, hogy most az alpolgármester illetménye kapcsán szavazzanak a határozati javaslatról.

Körmend Város Önkormányzata Képviselő-testülete a javaslatot 11 igen szavazattal – Belencsák István alpolgármester nem vett részt a szavazáson - elfogadja, és a következő határozatot hozza:

**2/2022. (I.12.) önkormányzati határozat**

Körmend Város Önkormányzata Képviselő-testülete 2022. január 1-étől kezdődően az Alpolgármester tiszteletdíját -a Magyarország helyi önkormányzatairól szóló 2011. évi CLXXXIX. törvény 80.§ (2) bekezdése alapján 438.750 Ft. összegben állapítja meg. Az Alpolgármester tiszteletdíjának 15%-ában meghatározott összegű költségtérítésre jogosult, amely összegét a Képviselő-testület így 65.812 Ft. összegben hagyja jóvá 2022. január 1-étől kezdődően.

**2./ Javadalmazási Szabályzat jóváhagyása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jogszabályi kötelezettségeknek eleget téve készült el az előterjesztés az önkormányzati cégek javadalmazási szabályzatát illetően. Annyit előre vetítene, hogy a jogszabály nem Körmend méretű településre készült, hiszen a legtöbb körmendi tulajdonú cég esetében prémiumjuttatásokról nem beszélhetünk. A Régióhő Kft. talán az egyetlen olyan cég, amely nem nonprofitorientáltan működik, ugyanakkor a Régióhő Kft. nem 100 %-ban önkormányzati tulajdonban álló cég, így ott majd a taggyűlés fog dönteni a szabályzatról. A szabályzatot természetesen igyekeztek a minimumokra állítani, csak a munkavégzéshez szükséges eszközök biztosítása van benne meghatározva. A prémiumjuttatáshoz célfeladatok szükségesek, amiket a Felügyelőbizottság és a Pénzügyi bizottság hagy jóvá, és ellenőrzi azok teljesülését. Ahogy azt már mondta, a Régióhő Kft.-t kivéve ilyenre nem került sor, mert az önkormányzati cégek a Régióhő Kft.-t kivéve nonprofit alapúak, és egyszerűen lehetetlen előírni többletfeladatokat, mint például hiába írják elő a Körmendi Idősekért Nonprofit Kft-nek célfeladatként a bevételeik megduplázását, ennek teljesítésére képtelen lenne a cég, főként mert a férőhelyek száma és a normatíva is fix.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**3/2022. (I.12.) önkormányzati határozat**

Körmend Város Önkormányzatának Képviselő-testülete az Önkormányzat tulajdonában álló gazdasági társaságok Javadalmazási Szabályzatát a melléklet szerint jóváhagyja.

**3./** **Támogatási kérelem benyújtása az „Élhető települések” tárgyú TOP\_PLUSZ-.1.2.1-21 kódszámú pályázati felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, megjelentek ezek a pályázati felhívások, amelyre javasolják, hogy az Önkormányzat Zrínyi Ilona – Rákóczi Ferenc – Vida József utca által határolt tömbbelső felújításával pályázzon. Rengeteg problémával küzd ez a terület, folyamatos problémák adódnak. Igyekeztek ezt kisebb mértékben kezelni az elmúlt időszakban, de nyilván egy teljes mértékű felújítás tudja kezelni az ügyet. Az előterjesztés leírja, mi a pályázati cél. Többek között a tervezés keretében az érintett városrészi tömb forgalmi rendjének felülvizsgálata, a burkolatok és zöldterületek minőségi és funkcionális felújítása, meglévő közműhálózat, csapadékvíz-elvezetés, közvilágítás felülvizsgálata, a szükséges közműkiváltások megtervezése, a közterületen álló lakossági hulladékgyűjtő edények, hulladékszigetek elhelyezésének felülvizsgálata, engedélyezési és kiviteli tervek elkészítése valósulna meg. A Vas Megyei Önkormányzattal közösen konzorciumban nyújtanák be a pályázatot, a teljes becsült- elszámolható költség bruttó 600.000.000 forint.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**4/2022. (I.12.) önkormányzati határozat**

Körmend Város Önkormányzata Képviselő-testülete

1. támogatja, hogy a [Terület- és Településfejlesztési Operatív Program Plusz (TOP Plusz)](https://palyazat.gov.hu/terlet-s-teleplsfejlesztsi-operatv-program-plusz-top-plusz) keretében „Élhető települések” című **TOP\_Plusz-1.2.1-21** kódszámú pályázati felhívásra Körmend város Önkormányzata támogatási kérelmet nyújtson be;
2. felhatalmazza a Polgármestert a Vas Megyei Önkormányzati Hivatallal való konzorciumi megállapodás aláírására;
3. A projekt előkészítés költségeként 889 e Ft-ot biztosít a költségvetésében.

**4./** **Támogatási kérelem benyújtása a TOP\_PLUSZ-.1.2.1-21 azonosító számú Élhető települések című pályázati felhívásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egy település alapvetően egy pályázatot tud benyújtani erre a pályázati felhívásra. Az EGIS Gyógyszergyár kezdeményezésére a Vas Megyei Önkormányzat jelen pillanatban elvi lehetőségét látja annak, hogy az iparterületen kerékpárút megépítésével tudják segíteni a cégben dolgozók munkába járását. Ennek természetesen az is a célja, hogy a későbbiekben körbejárható legyen a város a kerékpáros forgalom számára is. Az igényelt támogatás összege bruttó 150 millió forint lenne, amely a maximálisan igényelhető összeg. A pályázat előkészítéséhez szükséges tervezési és tanulmánykészítési feladatok ellátására előreláthatólag bruttó 2.318.000 forint összegű fedezet biztosítása szükséges a 2022. évi költségvetés terhére.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**5/2022. (I.12.) önkormányzati határozat**

Körmend Város Önkormányzatának Képviselő-testülete dönt arról, hogy az Önkormányzat a TOP\_Plusz-1.2.1-21 azonosító számú Élhető települések – Fenntartható közlekedésfejlesztése tárgyában

1. pályázatot nyújt be **Kerékpárút építése Körmenden** címmel,
2. a benyújtandó pályázat előkészítéséhez szükséges tervezési és tanulmánykészítési feladatok ellátására fedezetet biztosít Körmend Város Önkormányzata 2022. évi költségvetése terhére bruttó 2.318.000,- Ft összegben.
3. felhatalmazza a polgármestert a pályázat benyújtására és minden további intézkedés, jognyilatkozat megtételére, valamint szükséges dokumentum aláírására.

**5./** **Óvodafejlesztésre pályázat benyújtása**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy kiírásra került a Gyermeknevelést támogató humán infrastruktúra fejlesztése című felhívás is a TOP pályázatok keretein belül. Az intézményfenntartó társulás tud ezen indulni a telephelyek fejlesztésével. Egyrészt fejlesztési cél lenne a horvátnádaljai tagóvoda fejlesztése, ahol több alkalommal igyekeztek lehetőséget biztosítani, hogy előre tudjanak lépni különböző területeken. Itt csoportszoba fejlesztése, burkolatok cseréje, gépészeti beavatkozás, napelemes rendszer kiépítése, udvarfejlesztés, akadálymentesítés történne, melyek olyan feladatok, amelyeket fontos lenne elvégezni. A másik a molnaszecsődi tagóvoda, ahol ingatlanvásárlás szükséges, amely jelen pillanatban a Református Egyház tulajdonát képezi. Itt óvodaépület teljeskörű felújítása, napelemes rendszer kiépítése, udvarfejlesztés, akadálymentesítés valósulhatna meg. A tervezett projekt teljes becsült- elszámolható költsége bruttó 350.000.000 forint. Jelzi, hogy Molnaszecsőd a Társulás tagja, így a Társulás nyújtja be a pályázatot, nem Körmend városa. A Mikrotérségi ülésen természetesen erről tárgyalni fognak, majd döntést is hoznak a pályázat benyújtásáról. A Képviselő-testülettől arra kérnek felhatalmazást, hogy támogassa a Társulást, hogy be tudja nyújtani a pályázatot.

Petrovics László képviselő-testületi tag elmondja, hogy az épületben még ott található a kultúrház és az orvosi rendelő is. Úgy gondolja, a napelemes rendszer az egész épületet érinti, szeretné megkérdezni, a doktornőt nem lehetne-e megkérni arra, hogy ahogy korábban is tette, most is kijönne egy héten mondjuk egyszer rendelni, illetve jelzi, hogy a kultúrházat is fejleszteni kellene belülről.

Bebes István polgármester jelzi, maga a pályázati felhívás csak és kizárólag az óvoda felújítására vonatkozik. Természetesen mivel ezek egy épületben találhatók, ezért a gépészeti beavatkozások bizonyos mértékig elvégezhetők. Lát bizonyos területekre esélyt, egy van, amelyet nehezen tud elképzelni, hogy a háziorvosi ellátást segíteni tudják ebből a pályázatból, mivel az nem egy óvodai funkció. Felvette a kapcsolatot a doktornővel egyébként, próbálta kezdeményezni, hogy bizonyos időszakokban menjen ki rendelni, döntését még nem hozta meg a doktornő. Természetesen készen állnak arra, ha pozitív döntés születik, bizonyos segítő támogatást tudjanak nyújtani, nyilván alkalmassá téve a helyiséget rendelésre. Maga a helyiség továbbra is alkalmas egyébként a rendelésre, ezt megvizsgálták.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester további kérdés és vélemény hiányában kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**6/2022. (I.12.) önkormányzati határozat**

A Körmend Város Önkormányzata Képviselő-testülete támogatja azt, hogy a Körmend és Mikrotérsége Köznevelési Intézményfenntartó Társulás támogatási kérelmet nyújtson be a Körmend – Horvátnádaljai tagóvoda felújítására a TOP\_PLUSZ-3.3.1-21 Gyermeknevelést támogató humán infrastruktúra fejlesztése pályázati felhívásra, s az Önkormányzat vállalja, hogy a pályázat beadásával kapcsolatosan rá eső költségeket átadja a Társulás részére.

További kérdés, vélemény nem hangzik el. Bebes István a Képviselő-testület nyílt ülését 8 óra 22 perckor bezárja.

K. m. f.

 Bebes István dr. Stepics Anita

 polgármester jegyző